《次韵送季直弟入越》
宋代·喻良能

积雨新晴耳目醒，长阶柳色静閒庭。
已看桃萼胭脂湿，未有杨花雪片零。
客路汝应怀稚子，家居吾亦念樵青。
须知两地无百里，不用阳关肠断听。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。